У Вікіпедыі ёсць артыкулы пра іншых асоб з прозвішчам Тышкевіч.
**Рэгіна Іосіфаўна Тышкевіч** (20 кастрычніка 1929, Мінск, БССР, СССР — 17 лістапада 2019 года) — беларускі матэматык, спецыяліст па тэорыі графаў. Доктар фізіка-матэматычных навук, прафесар.

Біяграфія
---------

Рэгіна Іосіфаўна Тышкевіч нарадзілася 20 кастрычніка 1929 года ў Мінску. У дзяцінстве яна пераехала да цёткі ў Вілейку, маці ж у гэты час засталася жыць і працаваць у Іжэўску, куды пасля доўгіх перыпетый яны трапілі падчас эвакуацыі. У 1947 годзе скончыла сярэднюю школу ў г. Вілейцы Маладзечанскай вобласці, БССР. Пасля ўдалай здачы экзаменаў яна паступіла на фізіка-матэматычны факультэт БДУ, які скончыла ў 1952 годзе. У гэтым жа годзе Рэгіна Іосіфаўна паступіла ў аспірантуру, скончыўшы якую, яна пачала выкладаць на родным факультэце. У 1959 годзе абараніла кандыдацкую дысертацыю. У 1984 годзе ў Інстытуце кібернетыкі імя В. М. Глушкова АН УССР (Кіеў) абараніла доктарскую дысертацыю па тэме «Алгебраічныя метады тэорыі графаў» — дадзеная доктарская дысертацыя была першай у Савецкім Саюзе па тэорыі графаў. У 1986 годзе ёй прысвоена навуковае званне прафесара.

Навукова-педагагічная дзейнасць
-------------------------------

Рэгіна Іосіфаўна вяла актыўную навукова-даследчую дзейнасць. Яна з’яўлялася заснавальнікам і кіраўніком беларускай навуковай школы тэорыі графаў, якая атрымала сусветнае прызнанне. Увяла адзіны наватарскі курс алгебры і геаметрыі, які раней не выкладалася ні ў адным з ВНУ СССР (замест асобных курсаў алгебры і геаметрыі ёю сумесна з А. С. Фядзенкам ўпершыню ў СССР быў прачытаны адзіны курс гэтых дысцыплін). Аўтар і ініцыятар выкладання на факультэце курсу «Уводзіны ў матэматыку», які да гэтага не ўваходзіў у навучальныя планы ўніверсітэтаў СССР. Яна — адзін з аўтараў калектыўнай працы «Лекцыі па тэорыі графаў» — першага падручніка па тэорыі графаў не толькі ў СССР, але і за яго межамі. «Лекцыі па тэорыі графаў» разам са спадарожным задачнікам перакладзены на англійскую мову і выдадзены за мяжой.

Падрыхтавала 17 кандыдатаў і 1 доктара фізіка-матэматычных навук, якія працуюць ва ўніверсітэтах Беларусі, Вялікабрытаніі, ЗША, Канады, В’етнама і Гвінеі. Акрамя таго, яна ўваходзіла ў савет па абароне кандыдацкіх і доктарскіх дысертацый Аб’яднанага інстытута праблем інфарматыкі (АІПІ) і Інстытута матэматыкі НАН Беларусі па спецыяльнасці 01.01.09 «Дыскрэтная матэматыка і матэматычная кібернетыка», а таксама з’яўлялася членам Навуковага савета па дзяржаўнай праграме фундаментальных даследаванняў.

Узнагароды
----------

* Ганаровая грамата Міністэрства вышэйшай і сярэдняй адукацыі БССР «За шматгадовую плённую навукова-метадычную дзейнасць» (1979);
* Медаль «Ветэран працы» (1985);
* Ганаровае званне «Заслужаны работнік народнай адукацыі Рэспублікі Беларусь» (1992);
* Дзяржаўная прэмія Рэспублікі Беларусь у галіне навукі і тэхнікі (1998, у сааўтарстве) — *за працу «Вучэбны дапаможнік „Лекцыі па тэорыі графаў" для вышэйшых і сярэдніх спецыяльных навучальных устаноў»*;
* Медаль Францыска Скарыны (2009).

Публікацыі
----------

Аўтар звыш 100 навуковых і навукова-метадычных прац, у тым ліку 14 падручнікаў і манаграфій, тры з якіх перакладзены на англійскую мову і выдадзены за мяжой.

Некаторыя працы:

* L(2, 1) размалёўка і гамільтанава папаўненне
* Алгебраічная тэорыя дэкампазіцыі графаў: з гісторыі, апошнія дасягненні, перспектывы
* Тэорыя графаў. Тыпавая вучэбная праграма. ГД №G-165/тып
* Алгебра і аналітычная геаметрыя, частка 1
* Алгебра і аналітычная геаметрыя: у 2-х частках, частка 2
* *Супруненко Д. А. Тышкевич Р. И.* Перестановочные матрицы. — Минск: Наука и техника, 1966. — 2 500 экз.

Зноскі
------

1. 1 2   Праверана 19 лістапада 2019.
2. ↑   Праверана 20 лістапада 2019.
3. ↑  Некролог
4. ↑  БГУ. Тышкевич Регина Иосифовна **(нявызн.)**.  www.bsu.by. Праверана 24 лютага 2018.
5. ↑  *БГУ*. Регина Иосифовна Тышкевич **(нявызн.)**(недаступная спасылка) (28 ліпеня 2005). Архівавана з першакрыніцы 1 жніўня 2017. Праверана 14 красавіка 2020.
6. ↑  Архіўная копія **(нявызн.)**(недаступная спасылка). Архівавана з першакрыніцы 22 ліпеня 2017. Праверана 14 красавіка 2020.
7. ↑  Архіўная копія **(нявызн.)**(недаступная спасылка). Архівавана з першакрыніцы 6 жніўня 2017. Праверана 14 красавіка 2020.
8. ↑  Архіўная копія **(нявызн.)**(недаступная спасылка). Архівавана з першакрыніцы 12 ліпеня 2017. Праверана 14 красавіка 2020.
9. ↑  Архіўная копія **(нявызн.)**(недаступная спасылка). Архівавана з першакрыніцы 11 жніўня 2017. Праверана 14 красавіка 2020.
10. ↑  Архіўная копія **(нявызн.)**(недаступная спасылка). Архівавана з першакрыніцы 16 ліпеня 2017. Праверана 14 красавіка 2020.

|  |  |
| --- | --- |
| ⚙️   Тэматычныя сайты | zbMATH Open · All-Russian Mathematical Portal |
| 

| Нарматыўны кантроль |
| --- |
| BIBSYS: 10045182 · CiNii: DA17289802 · GND: 122952243 · ISNI: 0000 0001 1193 4659 · LCCN: n84802948 · Microsoft: 2628068674 · NTA: 157828085 · NUKAT: n98020739 · SUDOC: 095342818 · VIAF: 57508704 |

 |